KYK: Amptenaar van Binnelandse Sake wat op foon doenig is, in die sop | SAUK.co.za - Nuus.info
Die werknemer stempel dieselfde paspoort twee keer sonder dat sy dit agterkom.
Dit is nie duidelik wie die video opgeneem of dit versprei het nie.
Die departement het bevestig dat die beampte by die Beitbrug-grenspos tussen Suid-Afrika en Zimbabwe werk.
Malusi Gigaba, minister van binnelandse sake, het die departement Woensdagoggend opdrag gee om vinnig op te tree en die aangeleentheid te ondersoek, lui ’n verklaring van die departement.
Fikile Mbalula, voormalige minister van polisie, het op Twitter gesê dat die publiek moet voortgaan om sulke “onbeholpenheid” bloot te lê.
Ingevolge die departement se beleid word amptenare wat voor in die kantoor met die publiek werk, verbied om hul selfone te gebruik terwyl hulle hul pligte uitvoer.
Die beampte is geïdentifiseer en tugstappe sal teen haar gedoen word. Daar sal ook tugstappe gedoen word teen die drie toesighouers in die kantoor.
Mkuseli Apleni, direkteur-generaal van binnelandse sake, het sy ontevredenheid uitgespreek oor die amptenaar se gebrek aan aandag aan haar werk, wat ’n oortreding van die beleid is.
“Van groot kommer vir my is die feit dat die amptenaar besig is met sekuriteitsdokumente sonder om aandag aan die detail te gee en eerder besig is met haar selfoon. Om hierdie rede het ons met tugstappe teen die amptenaar en die drie toesighouers begin,” sê Apleni in die verklaring.
Die sosiale media het gegons toe die video aan die lig gekom het.
« Hier kom nog groot moeilikheid – Zoeloes is boos oor swart eiendom wat na staat moet gaan
Die Polisie MOET klagtes van grondbesetting aanvaar »